घनीश्याम होरें अपने मनै च उट्ठने आह्ले किसम-किसम दे ख्यालें गी काबू करदे होई झट्ट अपने त्र’ऊं पुत्तरें गी टैलीफून करियै घर बलाया। त्रैवै बदहवास पुत्तर मिन्टे च घर आई गे। नूहां किट्ठियां होई गेइयां। निशा गी त्रेली उप्पर त्रेली पौनी शुरु होई गेई। सैह्मे दे, डरे दे ते भलखोए दे मनुक्ख दबोई दी बाजें च सलाहीं करन लगे। क्याफे लान लगे। गरधारी कुसै कन्नै मिली गेआ के? रामरत्न जिसगी चोरी करने उप्पर नौकरी चा कड्ढेआ हा, कुतै उसदी करतूत ते नेईं? पुलीस गी रिपोर्ट कीती जा जां नेईं? उस कन्नै फायदा होने दी बजाए नकसान नेईं होई जा? किश चिर बलगना ठीक रौह्ग! डब्बे च केह् होग? जे मंगदे न देइयै दिवाकर गी छड़ाओ। पुलसा गी मारो गोली। किन्नियां गै सलाहीं। उप्परा दिवाकर दी मां निशा दी लगातार रीणी "मेरे दिवाकर गी आह्नी देओ-ओ मेरे दिवाकर गी आह्नी देओ, जे मर्जी करो मिगी मेरा पुत्तरू आह्नी देओ।"